ชุมนุมสหกรณ์เปิดศึกจ่ายดอกเบี้ยฝากสูงลิ่ว
ชุมนุมสหกรณ์ฯ ลงสนามแย่งเงินฝากกับแบงก์ ออกตั๋วสัญญาใช้เงิน 11 เดือน จ่ายดอก 4.7% ขยับกู้ 0.25%
16 ก.ย. 2554

ชุมนุมสหกรณ์ฯ ลงสนามแย่งเงินฝากกับแบงก์ ออกตั๋วสัญญาใช้เงิน 11 เดือน จ่ายดอก 4.7% ขยับกู้ 0.25%
นายก๊ก ดอนสำราญ ประธานชุมนุมสหกรณ์ออมทรัพย์แห่งประเทศไทย (ชสอ.) เปิดเผยว่า ได้ออกตั๋วสัญญาใช้เงินและเงินฝากประจำ รุ่นวันออมแห่งชาติ ปี 2554 ระยะเวลา 11 เดือน จ่ายดอกเบี้ย 4.7% โดยไม่จำกัดวงเงินรับฝาก แต่ต้องไม่น้อยกว่าฉบับละ 1 แสนบาท เปิดจำหน่ายตั้งแต่วันนี้จนถึงวันที่ 31 ต.ค.นี้ โดยตั้งเป้าหมายว่าจะระดมเงินฝาก 8,400 ล้านบาท เพื่อร่วมโครงการออมเฉลิมพระเกียรติ 84 พรรษา พระบาทสมเด็จพระเจ้าอยู่หัว และเพื่อส่งเสริมการลงทุนของสหกรณ์และภาคเอกชน
ขณะเดียวกันได้ออกตั๋วสัญญาใช้เงินและเงินฝากระยะสั้น 7 วัน และ 14 วัน เพื่อเป็นการเพิ่มช่องทางการลงทุนเงินระยะสั้นที่ให้ผลตอบแทนในอัตราที่เหมาะสม และเพื่อเป็นศูนย์กลางการบริหารเงินระยะสั้นให้แก่สหกรณ์สมาชิกและสหกรณ์ทั่วไป
วงเงิน 1 ล้านบาท ระยะเวลาฝาก 7 วัน จ่ายดอกเบี้ย 2.95% ระยะเวลา 14 วัน จ่ายดอกเบี้ย 3% วงเงินฝาก 10 ล้านบาท ระยะเวลาฝาก 7 วัน จ่ายดอกเบี้ย 3% และระยะเวลา 14 วัน จ่ายดอกเบี้ย 3.05%
นอกจากนี้ ยังได้ประกาศปรับขึ้นดอกเบี้ยเงินกู้ระยะสั้นจาก 4% เป็น 4.25% ปรับขึ้นอัตราดอกเบี้ยเงินกู้ระยะปานกลางจาก 4.25% เป็น 4.5% และปรับอัตราดอกเบี้ยเงินกู้ระยะยาวจาก 4.5% เป็น 4.75% มีผลตั้งแต่วันที่ 30 ก.ย.นี้
ทั้งนี้ เมื่อเปรียบเทียบดอกเบี้ยแล้ว ชุมนุมสหกรณ์ออมทรัพย์จ่ายดอกเบี้ยสูงกว่าธนาคารพาณิชย์ร่วม 0.7%
นายก๊ก กล่าวว่า การปรับอัตราดอกเบี้ยเงินกู้ขึ้น เนื่องจากอัตราดอกเบี้ยในตลาดเงินได้ปรับตัวสูงขึ้นมาอย่างต่อเนื่อง จึงต้องขึ้นดอกเบี้ยเงินกู้ให้สอดคล้องกับต้นทุนที่สูงขึ้น